Il-Kunsill huwa ċar li l-baġit tal-UE għall-2018 għandu jkun prinċipalment dwar it-tkabbir, l-impjiegi, is-sigurtà u l-ġestjoni tal-migrazzjoni, iżda jrid ukoll li jħalli biżżejjed flessibbiltà finanzjarja biex jiġu indirizzati ħtiġijiet mhux previsti. Id-dettalji huma stabbiliti fil-pożizzjoni tal-Kunsill li huwa adotta fl-4 ta' Settembru 2017. Il-Kunsill jixtieq li aktar minn €122.5 biljun (kważi 85% tal-pagamenti totali) jintużaw biex jiġi stimulat it-tkabbir u jinħolqu l-impjiegi. Prijoritajiet importanti oħra huma l-ħarsien tas-sigurtà taċ-ċittadini Ewropej u l-ġestjoni tal-kriżi tal-migrazzjoni. B'kollox, il-Kunsill jipprevedi €158.9 biljun f'impenji u €144.4 biljun f'pagamenti. Din hija żieda ta' 0.6% u ta' 7.4% rispettivament meta mqabbel mal-baġit tal-UE għall-2017. Iż-żieda sinifikanti fil-pagamenti tirrifletti l-fatt li l-programmi għall-2014-2020 ser ikunu fi stadju avvanzat ta' implimentazzjoni. Il-Kunsill approva wkoll żewġ proposti sabiex il-baġit tal-UE għall-2017 jintuża biex tingħata assistenza liż-żgħażagħ mingħajr impjieg kif ukoll lir-reġjuni Taljani affettwati minn sensiela ta' terremoti fl-2016. "Il-Kunsill iqis il-pożizzjoni tiegħu tal-baġit għas-sena li jmiss bħala li tipprovdi biżżejjed mezzi biex jgħinu fit-twettiq tal-prijoritajiet politiċi tal-Unjoni, kif ukoll tissoda konsiderevolment il-pożizzjoni fiskali tal-UE billi żżid il-buffers ta' flessibbiltà fil-baġit" Märt Kivine, il-Viċi Ministru għall-Finanzi Estonjan u Kap Negozjatur għall-baġit għall-2018 Id-deċiżjoni tal-Kunsill tikkonferma l-eżitu tal-laqgħa tal-Kumitat tar-Rappreżentanti Permanenti tat-12 ta' Lulju. Għad-dettalji, ara l- istqarrija għall-istampa Il-passi li jmiss Jekk il-Parlament Ewropew jadotta emendi għall-pożizzjoni tal-Kunsill sas-26 ta' Ottubru, jibda perjodu ta' konċiljazzjoni ta' tliet ġimgħat fil-31 ta' Ottubru 2017. L-għan tal-konċiljazzjoni huwa li tintlaħaq pożizzjoni konġunta taż-żewġ istituzzjonijiet dwar il-baġit tas-sena d-dieħla sal-20 ta' Novembru 2017.